ฟาดเคราะห์
โดย...แบงก์กลิ้ง
29 ก.ย. 2558

โดย...แบงก์กลิ้ง
โบราณว่าจะรับงานใหญ่ก็ต้องเจ็บตัวบ้าง กุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ก็เลยต้องเจ็บตัวนิดหน่อย ก่อนเข้ารับตำแหน่งใหญ่ อธิบดีกรมศุลกากร 
สาเหตุเพราะอยู่ดีไม่ว่าดี วันหนึ่งกลับไปถึงบ้านเห็นภรรยานั่งกินปั้นสิบเจ้าดังหลังกระทรวงการคลัง ก็เลยอดใจไม่ไหว หยิบปั้นสิบจากมือภรรยาเอามากินมั่ง
หยิบไปหยิบมา แทนที่จะได้ปั้นสิบ กลับไปได้จิ้งจกทอดซะงั้น
อ้วกสิครับ ไม่ใช่อ้วกเล่นๆ แต่อ้วกแตกอ้วกแตน แถมด้วยปวดท้องจนทนไม่ได้ ต้องไปหาหมอทันที
หมอตรวจพบว่า ลำไส้ที่เคยแกว่งไปแกว่งมาในช่องท้องได้ตามปกติ ถูกแรงอ้วกขย้อนจนเข้าไปติดผนังช่องท้องแล้วออกมาไม่ได้ หมอต้องจับผ่าตัดเขี่ยลำไส้ให้ออกมา
แต่แผลไม่ระบมมาก เพราะผ่าตัดด้วยกล้อง 
ร่างกายเลยฟิต พร้อมรับตำแหน่งอธิบดีกรมศุลกากร วันที่ 1 ต.ค.นี้